Петнаест година примене Образовног програма Википедије у Србији

*Београд, 9.11.2020. године* - **Викимедија Србије ове године обележава 15 година од покретања Образовног програма Википедије у Србији. Википедију је у настави до сада применило више од 70 школа и факултета у Србији. Србија је била прва земља у којој је започета пракса увођења Википедије у школско и академско окружење, док се овај пројекат данас реализује широм света. Само током прошле школске године у пројектима Образовног програма учествовало је више од 1.000 ученика и студената широм Србије. У сусрет обележавању овог јубилеја, Викимедија Србије организује онлајн акцију уређивања чланака поводом Међународног дана студената, која ће трајати од 15. до 22. новембра.**

Образовни програм Викимедије Србије намењен је свим образовно-научним институцијама у земљи и има за циљ ширење слободног и свима доступног знања, као и подизање свести о његовом значају. Основна визија је да се Википедија и њој сродни Вики пројекти популаризују и обогаћују новим садржајем, у академском окружењу. Програм је сачињен од низа пројеката који су прилагођени различитим циљним групама, а који се спроводе кроз обуке, семинаре, уређивачке маратоне и слично.

Програм се у Србији реализује од 2005. године, а његово прво помињање је било на семинару Катедре за рачунарство и информатику Математичког факултета. Основни циљ пројекта је увести Википедију у образовни систем Србије путем писања реферата и семинарских радова на задате теме из одређеног наставног или факултетског предмета. То подразумева упознавање ученика и студената са Википедијом и концептом слободног знања, креирање семинарских радова који ће бити видљиви, слободни и свима доступни, али и подстицање професора за коришћење модерног приступа у настави. Поред тога, Викимедија Србије реализује и програм стручног усавршавања наставника, који је акредитован код Завода за унапређивање образовања и васпитања.

Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању. Удружење је регистровано у Србији и делује као једини званични огранак Викимедије у Србији.

Молимо Вас да медијски подржите овај јубилеј.